Lav et referat af nedenstående tekst:

Tekst:
Madaffald og høje sommertemperaturer er sjældent en god cocktail. Resultatet er ofte maddiker – og mange af dem. Hvor gode råd førhen var dyre, er der nu en mulig løsning på vej fra Thisted Kommune, der skal hjælpe borgerne med at komme de ubudne gæster til livs. Thisted Kommune vil fremover tilbyde borgerne at få vasket affaldsbeholderne. Det fortæller Esben Oddershede (V), der er formand for kommunens Klima- Miljø- og Teknikudvalg. Men det bliver ikke gratis. - Det er jo en ekstra ydelse og en ekstra service, og den skal den enkelte betale for, siger Esben Oddershede. Afvaskningen af skraldespandene skal i første omgang gøres af en ekstern bil, som kører i hælene på skraldebilerne. På sigt ønsker kommunen dog, at skraldemændene selv skal stå for at vaske skraldespandene. Kampagne mod maddiker Flere borgere i Thisted Kommune har foreslået kommunen, at man går over til plastikposer i stedet for papirsposer. Det løsningsforslag afviser kommunen. - Det er primært, fordi vi ønsker at undgå plastikposer til affald. Der er andre løsninger, man kan kombinere med afvaskningen. Man kan blandt andet undgå overfyldte poser, så de kan lukkes ordentligt, siger Esben Oddershede. Rådet omkring mindre fyldte poser er blot et af mange i en større oplysningskampagne, som kommunen vil udbrede til foråret som en form for hjælp til selvhjælp i kampen mod maddiker. Skraldespandsvaskningen vil komme til at finde sted fra slutningen af juni og to måneder frem. Det er frivilligt, om man ønsker at være en del af ordningen med afvaskning af skraldespande.

Referat:
Om sommeren er maddiker et stort problem for mange borgere i Thisted Kommune. Nu kommer kommunen med tiltag.